Zásahy hliadok MsP v 11. týždni 

	V týždni od 9. marca 2009 do 15. marca 2009 preverovali hliadky mestskej polície v hlavnom meste 2 205 udalostí. Medzi nimi bolo aj 240 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli viaceré previnenia vodičov voči pravidlám bezpečnosti a plynulosti v cestnej premávke a takýchto priestupkov zistili a riešili hliadky MsP 1 145. Na miestach vyhradených pre zdravotne postihnutých občanov bez oprávnenia parkovať tu zaparkovali svoje vozidlá piati motoristi. Na vyhradených parkovacích miestach bez vedomia majiteľov týchto miest zaparkovalo svoje vozidlá 73 vodičov.
	V oblasti porušení pravidiel verejného poriadku zistili hliadky mestskej polície 26 porušení. Na telefonáty poukazujúce na prípady rušenia nočného pokoja zasahovali 22 krát. Majitelia psov nerešpektovaním všeobecne záväzných nariadení týkajúcich sa podmienok chovu domácich zvierat predovšetkým pri ich venčení doplnili týždňovú štatistiku mestskej polície o 39 nových zistení.
	Značne zastúpenou kategóriou porušovaní všeobecne záväzných nariadení boli opäť priestupky súvisiace s čistotou a poriadkom – 181 prípadov, ako aj státia motorových vozidiel na cestnej a verejnej zeleni – 80 porušení. V zóne s dopravným obmedzením sa počas týždňa stalo 202 priestupkov a v pešej zóne ich riešili mestskí policajti 17. 
	Alkoholické nápoje na verejných priestranstvách napriek zákazu ich konzumácie si doprialo 85 priestupcov a prípady obťažovania okoloidúcich žobrákmi sa vyskytli 22 krát.
	Najviac priestupkov sa opäť stalo na Viedenskej ceste a to 87. Namontované blokovacie zariadenia na kolesách nesprávne parkujúcich si našlo 654 motoristov a na parkoviskách odťahovacích služieb skončilo po odtiahnutí 158 vozidiel.